Alfonso García Robles
Alfonso García Robles (20. mars 1911 – 2. september 1991) var mexíkóskur ríkiserindreki og stjórnmálamaður sem vann til friðarverðlauna Nóbels árið 1982 ásamt Ölvu Myrdal frá Svíþjóð.

García Robles fæddist í Zamora de Hidalgo í mexíkóska fylkinu Michoacán og nam lögfræði í Sjálfstæða ríkisháskólanum í Mexíkó (UNAM), Stofnun æðri alþjóðafræða í París (1936) og Háskólanum í alþjóðalögum í Haag (1938) en hóf síðan störf í utanríkisþjónustu lands síns árið 1939.

García Robles var meðlimur í sendinefnd Mexíkó til stofnráðstefnu Sameinuðu þjóðanna í San Francisco árið 1945. Hann var síðan sendiherra til Brasilíu frá 1962 til 1964 og var ríkisritari í mexíkóska utanríkisráðuneytinu frá 1964 til 1970. Frá 1971 til 1975 var hann fulltrúi Mexíkó hjá Sameinuðu þjóðunum og síðan utanríkisráðherra Mexíkó frá 1975–76. Hann var síðan útnefndur fastafulltrúi Mexíkó í afvopnunarnefnd Sameinuðu þjóðanna.

García Robles hlaut friðarverðlaun Nóbels fyrir að hafa stuðlað að gerð Tlatelolco-samningsins, sem kom á fót kjarnorkuvopnalausu svæði í Rómönsku Ameríku og á Karíbahafi. Flest ríki á svæðinu undirrituðu samninginn árið 1967, en nokkur þeirra tóku sér lengri tíma til að fullgilda hann.

Hann hlaut aðild að Þjóðarakademíu Mexíkó árið 1972. Nafn hans var ritað á heiðursvegg í mexíkóska þinghúsinu San Lázaro árið 2003. Ekkja hans, Juana María de Szyslo Valdelomar, lést árið 2005, 83 ára að aldri.

Tilvísanir

Handhafar friðarverðlauna Nóbels
Utanríkisráðherrar Mexíkó